Марко Ганчев
Букви по стъклото на колата

chitanka.info

С пръстче по стъклото на колата

внучето ми буквички реди

както с въглени по пещерата

нашите далечни прадеди.

Мадарският конник бе изсечен

— за да бъде вечен — на скала.

Днес човекът пише надпис вечен

по стъклото прашно на кола.

Туй го казвам, не за да осмея

по колите родната ни реч.

Може да е писано на нея

с тях пък да отиде надалеч…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.